text: Nu gælder det guldet for de danske mestre
  07 april 2017 kl. 11.51
  Fredag aften begynder DM-finaleserien mellem Esbjerg Energy og Gentofte Stars. Første kamp spilles i Granly Hockey Arena i Esbjerg.
  De forsvarende mestre Esbjerg Energy går ind til finale-serien som favoritter.
  Gentofte Stars, som endte på grundspillets sjetteplads, sendte ganske vist grundspillets bedst placerede mandskab Aalborg Pirates på sommerferie efter kvartfinalerne og benyttede semifinalerne til at henvise grundspillets nummer to, Odense Bulldogs, til kampene om bronzemedaljerne.
  - Det er et mandskab, som er toppet på det rigtige tidspunkt. De har spillet et flot slutspil indtil videre og har sendt grundspillet nummer et og to ud af mesterskabskampen. Så det er et frygtindgydende mandskab, som vi kommer til at møde, siger Esbjerg Energys cheftræner Mark Pederson før den første finalekamp.
  Mark Pederson, cheftræner, Esbjerg Energy: "Det er et frygtindgydende mandskab, som vi kommer til at møde"
  Esbjerg Energy, der sluttede på grundspillets fjerdeplads, eliminerede grundspillets nummer fem, Sønderjyske efter kvartfinaleserien og sendte grundspillets nr. tre,Frederikshavn White Hawks, ud efter en tæt semifinaleserie.
  Esbjerg Energy brugte seks kampe på at sikre avancement fra kvartfinaleserien mod Sønderjyske, og måtte ud i den afgørende syvende kamp i semifinalen mod Frederikshavn, før finalepladsen var sikret.
  Gentofte Stars avancerede fra kvartfinaleserien mod Aalborg efter syv kampe, men behøvede kun fem kampe i semifinaleserien mod Odense før finalepladsen var sikret.
  Søndag klokken 13.00 spilles kamp to i finaleserien i Gentofte Skøjtehal, mens der fredag er kampstart kl. 19.30  i Granly Hockey Arena i Esbjerg. Alle kampe i finaleserien kan følges på TV 2 SPORT.
  